৬.৩ কওমী সনদের সরকারী স্বীকৃতি: বাংলাদেশের কওমী মাদরাসার সার্টিফিকেটের সরকারী স্বীকৃতি না থাকায় কওমী পডুয়া ছাত্রদের যোগ্যতা থাকা সত্ত্বেও সমাজের সর্বস্তরে তারা কাজ করার সুযোগ পায়না। লেখা-পড়া শেষ করার পর এদের কর্মক্ষেত্র সীমিত হয়ে পড়ে। এ কারণে অনেক ছাত্রকে হীনমন্যতায় ভুগতে দেখা যায়। অনেকে আবার মাঝপথে ঝরে পড়ে। শেষোক্ত শ্রেণীর সংখ্যা নেহায়েত কম নয়। অনেকে আবার সরকারী সার্টিফিকেটের জন্য সরকারী প্রতিষ্ঠান থেকে পাবলিক পরীক্ষায় অংশ নিচ্ছে। এদের অনেকেই দুদিকের লেখাপড়ার চাপ সামলাতে না পেরে কাঙ্ক্ষিত লক্ষ্যে পৌঁছুতে পারছে না। তাই কওমী সনদের সরকারী স্বীকৃতি সময়ের অনিবার্য দাবী হয়ে দাঁড়িয়েছে। সময়ের এ দাবী পূরণের লক্ষ্যে আল্লামা সুলতান যওক নদভী স্বীয় অবস্থান থেকে চেষ্টা চালাতে থাকেন। তার ঐকান্তিক প্রচেষ্টায় ২০০৪ সনে সরকার কওমী মাদরাসার দাওরা হাদীসকে মাস্টার্স এর সমমান দেয়ার ঘোষনা দেয়। অবশ্য দেশের বিভিন্ন পরিস্থিতি ও রাজনৈতিক অস্থিরতাসহ নানা কারণে বিষয়টি এখনো কার্যকর হয়নি। বিগত ২০১২ সনে সরকার এ লক্ষ্যে কওমী মাদরাসা শিক্ষা কমিশন গঠন করে। হযরতকে এ কমিশনের অন্যতম সদস্য নির্বাচিত করা হয়।